《题刘立道都事光尘隐居卷》
明代·蓝智

刘侯天机深，磊落见高致。夙慕李老聃，云师柳下惠。

大隐城市居，高斋静而閟。蓬蒿翳环堵，松竹连苍翠。

清江达者流，古色垂篆隶。载闻光尘训，足示和同义。

东方杂诙谐，梅福称隐吏。出处俱逃名，俯仰聊玩世。

君今佐大藩，盘错当利器。兵戈满东南，民力日凋敝。

郎官悲冗员，亦足展经济。天子需贤良，苍生赖恩惠。

致身庙堂上，论列正治具。慎勿混薰莸，终须别泾渭。

功成却归来，浊酒还共醉。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。